Torstein Dahle

Torstein Dahle (født 1947) er en norsk siviløkonom, lektor og politiker. Han var leder for partiet Rødt fra stiftelsen i 2007 til 2010. Før det var han leder for forgjengeren Rød valgallianse (RV) fra 2003. Han representert RV og senere Rødt i bystyret i Bergen fra 1987 til 2019 og i fylkestinget i Hordaland mellom 2003 og 2007.Kamp og karneval - Torstein Dahle - Portrettintervju i Klassekampen 8. juni 2019

 Utdannelse og yrke 
Han er siviløkonom fra Norges handelshøyskole (1970). Fra 1970 til 1972 arbeidet Dahle som administrasjonssjef hos Arkitektene Aall & Løkeland i Bergen. Fra 1972 til 1988 hadde han forskjellige stillinger ved Norges handelshøyskole (NHH), blant annet som vitenskapelig assistent og studiekonsulent. Fra 1988 til 1998 arbeidet Dahle som førstekonsulent (lektor) ved Skattedirektoratet/Skatteetatskolen i Bergen. Fra 1998 til 2001 var han seniorøkonom ved De Facto (Kunnskapssenter for fagorganiserte). Siden 1970 har han vært mye benyttet som rådgiver for fagforeninger og for ansattes styrerepresentanter i forbindelse med regnskapsspørsmål, bedriftsøkonomiske analyser og tarifforhandlinger. Fra 2002 har Dahle arbeidet som høgskolelektor ved Høgskolen i Bergen/Høgskolen på Vestlandet.

 Politisk engasjement i 1960- og 1970-årene 
Som 14-åring meldte Dahle seg inn i Lambertseter Unge Høyre.Studvest.no: «Den røde tråd», 21. januar 2009 Etter at han flyttet til Bergen og begynte på utdannelsen ved NHH i 1966 ble han radikalisert. I slutten av 1960-årene sto han fram som homofil og tok en politisk helomvending fra høyre til venstre og begynte å studere marxistisk økonomi. I 1969 ble han leder for studentforeningen ved NHH.

I første del av 1970-årene meldte han seg inn i AKP(m-l). Han var styreformann Studentsamskipnaden i Bergen fra 1974 til 1975.

 Bergen bystyre 
Siden 1987 har Dahle vært bystyrepolitiker i Bergen bystyre for RV (Rødt fra 2007). I 1988 ble han kåret til «Årets politiker» av Bergens Tidende. Han var styremedlem i Bergen Bolig og Byfornyelse 1992–2003. Dahle var sentral i motstanden mot kjøkkenreformen i 1999 som skapte et stort engasjement blant eldre i Bergen.«Demonstrantene hyttet med paraplyer og ropte sint etter byrådsleder Anne-Grete Strøm-Erichsen og andre reform-tilhengere. Bare RVs Torstein Dahle ble jublet og heiet frem til inngangsdøren». Bergens Tidende Morgen 3. april 2001.Ikke så farlig med maten til de gamle?, Nationen, 5. september 2003 

I 2000 ga Dahle ut rapporten «Bestiller-leverandør-modellen - Erfaringer fra ti års smertefull anvendelse» gjennom senteret De Facto, som dokumenterte følgene av innføringen av internt marked innenfor Bergen kommunes offentlige etater.

Ved fylkestingsvalget i Hordaland i 2003 rykket han opp fra sisteplass til førsteplass på listen etter mange kumuleringer og ble valgt inn på fylkestinget.Dahle i fylkestinget, NRK Hordaland, 19. september 2003 Ved kommunevalget i 2007 fikk Dahle 1732 slengstemmer, mer enn noen andre politikere i byen. I tillegg fikk han 1956 personstemmer fra RVs velgere.Han er mest populær, Bergens Tidende, 12. september 2007

Dahle har i mange år vært engasjert i Stiftelsen Robin Hood Huset, et møtested for økonomisk vanskeligstilte i Bergen. Han var i flere år nestleder i stiftelsen.

I august 2018 opplyste Dahle at han ikke stilte til gjenvalg til bystyret i Bergen ved valget i 2019.Torstein Dahle gir seg i bystyret, BA, 30. august 2018

 Rikspolitikk 
Dahle var Hordaland RVs stortingskandidat ved stortingsvalgene i 1997, 2001 og 2005 og Rødt Hordalands stortingskandidat ved stortingsvalget i 2009.

Dahle har gjennom mange år arbeidet for homofiles rettigheter, blant annet gjennom LLH i Bergen.

Dahle gjorde seg bemerket i juli 2007 med en uttalelse hvor han støttet den afghanske motstanden mot den den NATO-ledede militærstyrken (ISAF) i Afghanistan.Intervju NRK, 23. juli 2007 «Vi ønsker ikke at liv skal gå tapt. Men danskene er en del av okkupasjonen og må sånn sett være forberedt på å sette sitt liv på spill. Det gjelder også de norske ISAF-soldatene som tjenestegjør i Afghanistan»

I september 2008 anmeldte Dahle seks tidligere stortingsrepresentanter for mulig pensjonsbedrageri og krevde at de burde settes bak lås og slå. Saken fikk stor oppmerksomhet spesielt siden en av de seks var tidligere statsminister Kjell Magne Bondevik.Partiet Rødt anmelder pensjonsrotet, VG Nett, 1. september 2008

Høsten 2008 utga Dahle sammen med John Bellamy Foster boken Ødeleggelsens økonomi gjennom tidsskriftet Rødt! som dreide seg om bakgrunnen for finanskrisen.Ødeleggelsens økonomi av Torstein Dahle og John Bellamy Foster 

Dahle var bidragsyter til boken Kan hende det gjelder å redde vår jord med en artikkel om kvotehandel som ble gitt ut på Forlaget Manifest våren 2009.

 Internasjonalt engasjement 
Dahle har i mange år arbeidet for palestinernes sak. Siden 2010 har han sittet i ledelsen av Ship to Gaza Norway, som arbeider for å sende en norsk båt for å bryte Israels blokade av Gaza. I 2012 ble han leder for organisasjonen. Dahle var selv passasjer på den nordiske båten som dro mot Gaza juni 2011 som en del av det internasjonale flotiljen Freedom Flotilla II.Hvem blir med på konvoien?, HK-Nytt, 27. april 2011 

 Referanser  

 Eksterne lenker 


  Intervju i NRK i forbindelse med stortingsvalget 2005

Kategori:RV-politikere i Hordaland
Kategori:Rødt-politikere i Hordaland
Kategori:Norske siviløkonomer fra NHH
Kategori:Rødts ledere
Kategori:Rød Valgallianses ledere
Kategori:Lokalpolitikere i Bergen
Kategori:Personer fra Bergen kommune
Kategori:Personer fra Oslo